
1. Criza Alianţei Nord-Atlantice

 

Analiştii politici apreciază că deşi au mai existat dispute în cadrul NATO, contextul crizei actuale, cea mai gravă de la înfiinţarea organizaţiei, este complet diferit, iar consecinţele ei pot fi destul de importante.

Pe parcursul ultimei săptămâni au avut loc discuţii aprinse privind protejarea teritoriului Turciei în eventualitatea declanşării unui război împotriva Irakului, liderii turci invocând, pentru prima dată în istoria Alianţei, articolul 4 al Tratatului de la Washington, care prevede consultări între aliaţi în cazul în care unul dintre ei se consideră ameninţat. Liderii a trei state, Belgia, Germania şi Franţa au folosit dreptul de veto, preferând, potrivit analiştilor, să aducă aceste disensiuni la cel mai înalt nivel al NATO, fapt care poate afecta viitoarea politică a Alianţei Nord-Atlantice.

Administraţia americană şi-a luat angajamentul că Turcia va primi tot sprijinul necesar. Astfel, o parte a forţelor aeriene NATO nu vor fi implicate într-un război împotriva Irakului, ci vor proteja teritoriul şi spaţiul aerian turc împotriva unei eventuale riposte a Irakului. De asemenea, Olanda a anunţat că va trimite sisteme de apărare antibalistice în Turcia, ceea ce demonstrază faptul că liderii acestei ţări nu sunt de acord cu poziţia Franţei şi a Germaniei. La rândul său, dincolo de opoziţia oficială, Germania ajută Statele Unite, sporind măsurile de securitate din jurul bazelor americane şi permiţând folosirea aeroporturilor şi a spaţiului aerian de către avioanele care transportă echipamente în zona Golfului.

Totuşi, în ceea ce priveşte Franţa, lucrurile stau cu totul altfel. În cadrul reuniunii de la sediul NATO de la Bruxelles, care a avut loc la 11 februarie a.c., ambasadorul francez la NATO, Benoit d'Aboville, a precizat că Franţa a recurs la dreptul de veto în cadrul NATO, alături de Belgia şi Germania, pentru că doreşte să "ofere mai mult timp diplomaţiei". "Miza este acordarea de timp în vederea găsirii unei soluţii diplomatice sau adoptării unei rezoluţii ONU. Mesajul nostru este că NATO nu trebuie să adopte o poziţie care să nu fie compatibilă cu Rezoluţia 1441", a declarat diplomatul francez.

Benoit d'Aboville a mai afirmat că ambasadorii francez, belgian şi german şi-au reafirmat oficial angajamentul în favoarea principiilor apărării colective a organizaţiei. "Un lucru este clar: suntem hotărâţi să asigurăm securitatea Turciei", a precizat el.

La rândul lor, şeful diplomaţiei belgiene, Louis Michel, şi premierul turc, Abdullah Gul, au subliniat că atitudinea franco-germano-belgiană nu se referă la securitatea Turciei, ci la solicitările SUA. "Prin decizia noastră de a utiliza dreptul de veto nu am vrut să afectăm securitatea Turciei", a precizat Louis Michel. "Nouă ni se cere mai mult decât protejarea Turciei, ni se cere înlocuirea forţelor de protecţie americane din Germania sau a trupelor americane din Balcani. În aceste condiţii, am fi obligaţi să trimitem trupe. Continuăm să ne integrăm în logica păcii. Dacă am accepta cererile americane am intra în logica războiului, înainte de a cunoaşte concluziile şefilor inspectorilor ONU", a apreciat el.

Belgia, neaşteptatul oponent al Statelor Unite, a provocat divizarea NATO nu din dorinţa ca Alianţa să nu ia măsuri de apărare a Turciei înainte ca ONU să decidă în legătură cu un război în Irak, ci din considerente de politică internă, apreciază analiştii politici. În Belgia sunt programate alegeri în anul 2003, şi, chiar înaintea acestora, coaliţia aflată la guvernare s-ar putea destrăma dacă ar renunţa prea uşor la atitudinea privind problema Turciei. 

Situaţia în care se află Germania este, potrivit analiştilor, cea mai dificilă. Poziţia strategică a Germaniei s-a bazat pe alianţa cu Statele Unite. În timpul războiului rece, cînd foştii cancelari au luat decizii legate de înarmare sau de instalarea rachetelor nucleare cu rază medie de acţiune în Europa, liderii germani au ales să colaboreze cu americanii, în ciuda opoziţiei opiniei publice. 

În septembrie 2002, după alegeri extrem de strânse, cancelarul Gerhard Schroeder şi-a exprimat hotărârea de a nu participa la un război în Irak, câştigând alegerile ca urmare a acestei atitudini, dar declaraţiile lui G. Schroeder au îngreunat demersurile diplomaţiei germane. 

Premierul turc, Abdullah Gul, a susţinut ideea avansată de Louis Michel potrivit căruia poziţia celor trei ţări europene membre NATO nu vizează Turcia. Referindu-se la speculaţiile potrivit cărora NATO este pe punctul de a se destrăma, A. Gul a precizat că nu este de acord cu această ipoteză. De asemenea, şeful guvernului turc le-a reamintit aliaţilor din cadrul NATO că şi-au asumat anumite angajamente. "Turcia a apărat întreaga Europă în timpul războiului rece, din acest motiv NATO trebuie să îşi asume responsabilităţile", a precizat el. Cu toate acestea, premierul turc a declarat că armata turcă este capabilă să asigure securitatea propriului teritoriu.

Statele Unite, care doresc să minimalizeze importanţa crizei din cadrul NATO, îşi disimulează nemulţumirea, afirmând că aceste divergenţe vor fi soluţionate. "Sunt decepţionat de faptul că Franţa împiedică NATO să ajute o ţară ca Turcia", a declarat preşedintele american, George W. Bush, adăugând că acest lucru are un efect negativ asupra Alianţei Nord-Atlantice. "Franţa nu participă la activităţile militare ale Alianţei, nu-şi asumă nici o responsabilitate, însă acest lucru nu o împiedică să facă uz de dreptul său de veto", a precizat Richard Perle, consilier al secretarului american al apărării. R. Perle a afirmat că Statele Unite ar putea decide să nu mai tolereze poziţia privilegiată pe care oocupă Franţa în cadrul NATO. Donald Rumsfeld consideră că NATO va soluţiona divergenţele din cadrul său, adăugând că planificarea unei acţiuni militare în Irak ar putea continua, dacă este necesar, fără a lua în calcul Alianţa Nord-Atlantică.

Cu câteva zile înainte de reuniunea Consiliului de Securitate al Naţiunilor Unite, unde a fost prezentat un nou raport al şefilor inspectorilor ONU, o parte a membrilor guvernului german au declarat că 11 din cei 15 membri ai Consiliului sunt în favoarea prelungirii inspecţiilor din Irak. "Germania are aceeaşi opinie ca mulţi alţi membri ai Consiliului de Securitate ONU", au declarat aceştia, enumerând ţările care nu doresc prelungirea inspecţiilor: Statele Unite, Marea Britanie, Spania şi Bulgaria.

Germania, Franţa şi Rusia au lansat o iniţiativă comună care urmăreşte să contracareze ofensiva americană printr-o rezoluţie care să prevadă un ultimatum pentru regimul irakian. Ambasadorii Germaniei, Franţei şi Rusiei la Naţiunile Unite au cerut ca declaraţia lor politică să fie distribuită, în mod oficial, tuturor membrilor Consiliului de Securitate. Prin această declaraţie, cele trei state afirmă că există "o soluţie alternativă" la război, care constă în continuarea şi revigorarea inspecţiilor pentru dezarmarea Irakului. 

China a anunţat că va susţine iniţiativa Franţei, Rusiei şi Germaniei, care desfăşoară demersuri diplomatice excepţionale pentru a-i convinge pe membrii Consiliului de Securitate să li se alăture în vederea găsirii unei alte soluţii decât războiul. "Am luat la cunoştinţă declaraţia Franţei, Rusiei şi Germaniei, care subliniază că inspectorii ONU trebuie să depună mai multe eforturi în activitatea pe care o desfăşoară", a precizat, la Beijing, purtătorul de cuvânt al Ministerului chinez al Afacerilor Externe, Zhang Qiyue, care a adăugat că ţara sa sprijină iniţiativele care-ar putea determina soluţionarea politică a crizei irakiene.

Pe fondul acestor eforturi diplomatice, Irakul s-a angajat să se conformeze în totalitate obligaţiilor de dezarmare pe care le are. Survolarea teritoriului irakian de către avioanele americane de spionaj de tipul U2, care a fost cerută de inspectorii ONU, a fost autorizată fără condiţii de regimul de la Bagdad, potrivit ambasadorului irakian la ONU, Mohamed al-Douri. Responsabilul irakian a declarat că va fi acordată autorizaţia de survol şi avioanelor franţuzeşti Mirage şi celor ruseşti Antonov. În aceeaşi zi, liderul irakian Saddam Hussein a declarat că a interzice apărării antiaeriene să riposteze împotriva avioanelor americane şi britanice ar echivala, în opinia sa, cu o "capitulare". Dar, printr-un decret prezidenţial, Saddam Hussein a interzis fabricarea, producerea şi importul substanţelor care ar ajuta la fabricarea armelor nucleare, chimice şi biologice, urmînd ca oricine încalcă această lege să fie pedepsit, iar Legislativul irakian a adoptat, în aceeaşi zi, o lege care interzice armele de distrugere în masă.

*

Lipsa de coeziune din cadrul Alianţei Nord-Atlantice, declanşată în urma solicitării de acordare de sprijin militar Turciei, în eventualitatea unui război împotriva Irakului, cele şase reuniuni NATO programate pe parcursul a doar patru zile şi declaraţiile liderilor politici americani şi europeni au fost comentate pe larg de mass-media internaţională.

"Americanii sunt şocaţi, europenii ridică din umeri. Nu se ştie cum va evolua această situaţie. Lucrul de care Administraţia americană se temea cel mai tare s-a întâmplat: coaliţia europeană care se opune războiului în Irak, condusă de Franţa şi Germania, a trecut de la vorbe la acţiuni concrete. Şi a făcut acest lucru folosindu-se de pârghia pe care o avea la dispoziţie, calitatea de membru al NATO", apreciază cotidianul rus “Izvestia”.

Publicaţia “Komsomolskaya Pravda” afirmă că teama de război a dezbinat NATO, în timp ce publicaţia “Krasnaia Zvezda”, aparţinând Ministerului rus al Apărării, priveşte într-o lumină favorabilă poziţia Rusiei faţă de "duşmănia deschisă dintre SUA şi unele state europene”. "Rusia trebuie să soluţioneze o problemă politică extrem de dificilă şi să armonizeze interesele comune cu cele ale liderilor europeni într-o serie de chestiuni, inclusiv cea irakiană, cu păstrarea unor relaţii bune cu Administraţia americană", subliniază publicaţia citată.

Irakul este considerat de săptămânalul economic rus “Itogi” cauza răcirii relaţiilor dintre marile puteri. "Chiar dacă Colin Powell ar fi prezentat Naţiunilor Unite o bombă atomică confiscată de la Saddam Hussein, europenii nu ar fi acceptat începerea războiului", susţin analiştii ruşi, care adaugă că sarcina Rusiei de a-şi urmări propriile interese este foarte grea, deoarece trebuie să-şi păstreze bunele relaţii cu ambii poli ai puterii, Statele Unite şi Europa.

“Denmark's Information” apreciază că evenimentele petrecute la Cartierul General al NATO arată că a fost declanşat procesul decisiv de împărţire a puterii. "SUA folosesc unitatea NATO pentru a stopa Franţa şi Germania, sugerând, ca soluţie pentru ieşirea din impas, amânarea problemei referitoare la sprijinul militar solicitat de Turcia până în momentul în care Consiliul de Securitate se reuneşte şi ia o decizie”, consideră publicaţia daneză.

“Criza extrem de serioasă din cadrul NATO îl va încuraja pe Saddam Hussein să continue să inducă în eroare inspectorii ONU pentru dezarmare şi comunitatea internaţională”, apreciază cotidianul danez “Berlingske Tidende”, care se teme că interesele naţionale şi populare cântăresc mai mult decât solidaritatea internă care stă la baza NATO, lucru care ar putea avea efecte pe termen lung asupra Alianţei.

La rândul său, cotidianul suedez “Stockholm's Dagens Nyheter” afirmă că Franţa şi Germania au declanşat "cea mai gravă criză din istoria Alianţei". Publicaţia consideră că este doar o chestiune de timp până când cele două state vor fi obligate de restul membrilor NATO să renunţe la poziţia lor. În cazul în care atitudinea de sfidare se va menţine, Statele Unite şi partenerii lor vor ajuta Turcia, fără a lua în calcul NATO.

"Franţa exasperează SUA prin poziţia sa faţă de criza irakiană”, titrează cotidianul francez “Le Monde”, care subliniază că Germania îşi păstrează poziţia fermă împotriva războiului în Irak.

“Le Figaro” consideră că problema irakiană a dus la agravarea divergenţelor dintre Statele Unite şi Europa. Cotidianul relevă faptul că secretarul de stat american, Colin Powell, nu a reuşit să convingă Franţa de necesitatea unei acţiuni militare împotriva Irakului, doar 14% din populaţia franceză considerând necesară o astfel de intervenţie.

Cotidianul german "Sueddeutsche Zeitung" consideră că opoziţia Germaniei faţă de un război în Irak nu este susţinută corespunzător de principalii responsabili ai ţării. "Într-o situaţie în care Cancelarul, ministrul Apărării şi ministrul Afacerilor Externe ar trebui să acţioneze ca o singură persoană, ne confruntăm cu un G. Schroeder panicat, cu un P. Struck recalcitrant şi cu un J. Fischer disperat", apreciază analiştii cotidianului citat. “Sueddeutsche Zeitung” relevă faptul că “între ministrul de externe şi cancelar diferenţele de opinie sunt frecvente, însă niciodată nu au fost atât de nocive pentru imaginea pe plan internaţional a Germaniei”.

*

Ambasadorii a 18 state membre NATO, cu excepţia Franţei, s-au reunit la 16 februarie a.c., la Bruxelles, în cadrul unei reuniuni cruciale pentru deblocarea impasului privind acordarea de ajutor defensiv Turciei, în cazul unui război în Irak. Secretarul general al NATO, George Robertson, a convocat această reuniune la nivelul Comitetului pentru planuri de apărare al Alianţei Nord-Atlantice, din care Franţa nu mai face parte din anul 1966, organism abilitat să ia decizii de tipul celei solicitate de Turcia. 

Reuniunea NATO s-a încheiat prin adoptarea unui acord care autorizează planificarea măsurilor de apărare în vederea protejării Turciei în caz de război în Irak. Compromisul a fost posibil după ce Belgia a renunţat la rezervele pe care le formulase în legătură cu propunerea Secretarului general al NATO, George Robertson privind apărarea Turciei. Franţa, Germania şi Belgia au ţinut să sublinieze, în cadrul unei declaraţii comune, că acest acord nu afectează cu nimic eforturile din cadrul ONU în vederea soluţionării crizei irakiene pe cale paşnică. 

Liderii germani au declarat că decizia de a aproba măsurile de protecţie destinate Turciei, în cazul declanşării unui război în Irak, nu reprezintă o schimbare a politicii Germaniei în problema irakiană. Potrivit purtătorului de cuvînt al guvernului german, există două motive pentru care Germania a aprobat acordul: măsurile adoptate sunt preventive, destinate protejării unui membru al Alianţei, iar decizia a fost însoţită de o declaraţie clară de susţinere a eforturilor ONU pentru soluţionarea crizei pe cale paşnică.

SUA au salutat acordul la care s-a ajuns în interiorul Comitetului pentru planuri de apărare al Alianţei în legătură cu asigurarea protecţiei Turciei în cazul unui război în Irak, ambasadorul american la NATO, Nicholas Burns, apreciind că acest compromis reprezintă pentru organizaţie "un mare pas înainte". "SUA se alătură ideii ca 18 ţări aliate să furnizeze sprijin militar unuia dintre statele membre ale NATO, respectiv Turciei", a declarat el. 

Adoptarea acordului va permite experţilor militari ai Alianţei să înceapă planificarea măsurilor de apărare a Turciei, fiind foarte probabil ca la graniţa turco-irakiană să fie trimise sisteme de supraveghere AWACS şi rachete balistice Patriot. 

La rândul său, Secretarul general al NATO, George Robertson, a apreciat că a fost o zi remarcabilă pentru organizaţia pe care o conduce şi a subliniat că "solidaritatea Alianţei a prevalat". "Am putut să depăşim împreună impasul în care ne aflăm. Avem o hotărâre clară a NATO de a planifica apărarea Turciei. Acesta nu este un pas către război şi, aşa cum am mai declarat cu prilejul reuniunilor NATO, este evident că sprijinim Statele Unite în acest proces iar aceste decizii au drept unic scop apărarea Turciei", a apreciat G. Robertson. El a ţinut totuşi să precizeze că "Alianţa susţine eforturile Naţiunilor Unite de găsire a unei soluţii paşnice în criza irakiană, însă hotărârile NATO nu depind de ONU sau de alte organizaţii". 

Apreciind că misiunea sa în calitate de Secretar general al Alianţei Nord-Atlantice este uneori foarte dificilă, G. Robertson a refuzat să declare că unul sau altul dintre aliaţi ar fi responsabil pentru această criză, una dintre cele mai grave pe care le-a traversat NATO în 54 de ani de existenţă. "Nu vreau să pun în discuţie nici buna credinţă, nici loialitatea, nici simţul datoriei vreunui stat din NATO. Nu am făcut acest lucru şi nici nu îl voi face", a declarat G. Robertson. Totuşi, secretarul general a ţinut să precizeze că loialitatea Franţei faţă de membrii NATO, în special Turcia, nu este contestată prin acordul încheiat în absenţa acestui stat. "Franţa are suficient timp la dispoziţie pentru a-şi declara solidaritatea faţă de Turcia", a subliniat lordul Robertson. "Faptul că nu face parte din Comitetul pentru planuri de apărare al Alianţei Nord-Atlantice nu înseamnă că în cazul Franţei nu se poate vorbi de loialitate şi angajament pentru apărarea unui aliat", a precizat el. 

“Alianţa nu este şi nu a fost niciodată monolitică. Toţi aliaţii au puncte de vedere puternice şi le exprimă cu hotărâre. Însă toţi au convenit că Tratatul de la Washington este un angajament absolut. Ei s-au pronunţat pentru asistarea Turciei. Dezbaterea nu a avut ca subiect acţiunea, ci momentul acţiunii", a concluzionat George Robertson.

 

2. Lucrările Consiliului de Securitate al ONU – 14 februarie 2003 

 

La 14 februarie a.c., inspectorii ONU au prezentat în faţa Consiliului de Securitate, la New York, al doilea raport privind situaţia armamentului irakian.

“Inspectorii nu au descoperit activităţi nucleare interzise în Irak”, a declarat directorul general al Agenţiei Internaţionale a Energiei Atomice (AIEA), Mohamed ElBaradei. "Până în acest moment nu am descoperit nici o dovadă privind desfăşurarea de activităţi nucleare interzise în Irak. Experienţa AIEA în domeniul verificării nucleare arată că este posibilă, mai ales printr-un sistem de inspecţii intense, evaluarea prezenţei sau absenţei unui program nuclear, chiar fără cooperarea deplină a autorităţilor ţării inspectate", a precizat acesta. De asemenea, el a apreciat că adoptarea, de către Parlamentul irakian, a unei legi care interzice armele de distrugere în masă este un pas în direcţia cea bună. "Înlăturarea acestui obstacol legal este, pentru Irak, un pas în direcţia bună pentru a demonstra că doreşte să se supună obligaţiilor prevăzute de rezoluţiile Consiliului de Securitate", a declarat directorul general AIEA. 

“Agenţia Internaţională a Energiei Atomice îşi va mări mijloacele de inspecţie şi efectivele din Irak”, a precizat Mohamed ElBaradei. "În următoarele săptămâni, AIEA îşi va mări mijloacele de inspecţie în mai multe moduri, inclusiv prin descinderi inopinate la instalaţii suspecte din Irak", a afirmat M. ElBaradei, adăugând că “pentru a ne spori şi accelera capacitatea de a cerceta problemele care reprezintă subiect de îngrijorare şi pentru a ne revigora sistemul de supraveghere şi verificare întrerupt în 1998, vom mări numărul de inspectori şi de personal auxiliar”. 

M. ElBaradei a precizat că AIEA va folosi un număr mai mare de analişti şi translatori pentru examinarea documentelor irakiene şi a altor elemente obţinute de către inspectori. "Ne vom intensifica activitatea şi numărul de întâlniri tehnice şi discuţii private cu responsabilii irakieni, conform strategiei noastre referitoare la modalitatea şi la locul de desfăşurare, în interiorul sau în exteriorul Irakului", a precizat ElBaradei.

Hans Blix, directorul executiv al Comisiei ONU de Control, Verificare şi Inspecţii (UNMOVIC), a precizat că inspectorii au efectuat, de la sfârşitul anului 2002, peste 400 de inspecţii, având în vedere peste 300 de obiective de pe teritoriul Irakului. "Toate inspecţiile au fost efectuate fără preaviz, iar accesul a fost permis de fiecare dată rapid", a subliniat el. 

Hans Blix a contestat în faţa Consiliului de Securitate interpretarea făcută de Colin Powell în legătură cu mai multe imagini din Irak. În cadrul precedentei reuniuni a Consiliului de Securitate, Colin Powell a prezentat mai multe imagini care, în opinia sa, ar reprezenta dovezi de activitate suspectă într-o uzină irakiană de armament. "Ar putea fi vorba despre o activitate de rutină în acest obiectiv, nu neapărat de transferarea unor muniţii interzise, înaintea unei inspecţii iminente", a declarat H. Blix, referindu-se la prezentarea dovezilor americane făcută la 5 februarie. 

De asemenea, H. Blix şi-a exprimat opinia, că, în cazul "cooperării imediate, active şi necondiţionate" a Irakului, dezarmarea ţării ar fi fost posibilă într-o perioadă foarte scurtă. "Dacă Irakul ar fi cooperat în mod satisfăcător în 1991, faza dezarmării, sub egida rezoluţiei 687, ar fi fost scurtă, iar un deceniu de sancţiuni ar fi fost evitat", a apreciat el.

“Irakul dispune de rachete cu rază de acţiune superioară celei autorizate de rezoluţiile Naţiunilor Unite”, a precizat şeful inspectorilor ONU pentru dezarmare. "Potrivit datelor furnizate de Irak, cele două variante ale rachetei al-Samud 2 sunt capabile să depăşească o rază de acţiune de 150 de kilometri. Acest sistem de rachetă este prin urmare interzis de rezoluţiile 687 şi 715 din 1991", a declarat Hans Blix. Potrivit acestuia, analize suplimentare asupra informaţiilor transmise de autorităţile irakiene în legătură cu un alt sistem de rachete, numit al Fatah, sunt necesare astfel încât "capacităţile rachetei al Fatah să fie cunoscute deplin". 

De asemenea, şeful UNMOVIC a declarat că "nu există dovezi" că Irakul ar fi ştiut ce obiective erau vizate de inspectorii pentru dezarmare. "În nici un caz nu am găsit o probă convingătoare că partea irakiană ştia dinainte despre sosirea inspectorilor la un obiectiv anume", a precizat H. Blix. Acesta a precizat că perioada necesară pentru “dezarmarea totală a Irakului graţie inspecţiilor ar putea fi scurtă în cazul în care Irakul cooperează imediat, activ şi necondiţionat cu experţii”. 

Potrivit observatorilor politici, Consiliul de Securitate al Naţiunilor Unite a rămas divizat în legătură cu criza irakiană după prezentarea unui nou raport al inspectorilor ONU asupra evoluţiei misiunii lor în Irak. 

Secretarul de stat american, Colin Powell, a cărui ţară face presiuni pentru declanşarea unei intervenţii militare, a apreciat că Irakul a “încălcat evident rezoluţiile Consiliului de Securitate” şi că "ONU trebuie să adopte într-un viitor foarte apropiat măsurile descrise prin sintagma consecinţe grave”, adică să autorizeze un război. 

În faţa Consiliului de Securitate, ministrul francez al afacerilor externe,  Dominique de Villepin, a afirmat că "există o alternativă la război: dezarmarea Irakului prin inspecţii". Dominique de Villepin a mai afirmat că, în prezent, “nimic nu permite stabilirea de legături între Irak şi al-Qaida, aşa cum susţin SUA”. "Recursul la forţă nu se justifică pentru moment, iar utilizarea prematură a opţiunii militare va fi urmată de consecinţe serioase", a mai declarat acesta, solicitând organizarea unei noi reuniuni ministeriale a Consiliului de Securitate, la 14 martie. Discursul său a fost salutat prin aplauze, contrar uzanţelor Consiliului de Securitate. 

Ministrul rus al afacerilor externe, Igor Ivanov, a cerut ca inspectorilor să le fie acordat mai mult timp. La această cerere s-au raliat şi China, Mexic, Chile, Siria şi Pakistanul. 

Ambasadorul irakian la ONU, Mohamed al-Duri, a afirmat că Irakul a furnizat inspectorilor ONU tot ajutorul posibil, în cadrul unei "cooperări active". 

*

Vicepremierul irakian, Tarek Aziz, a declarat, la 15 februarie a.c., că este inacceptabilă distrugerea rachetelor irakiene care depăşesc limitele impuse de Naţiunile Unite, de către inspectorii ONU şi a respins ideea trimiterii de forţe de menţinere a păcii în Irak. 

Tarek Aziz a declarat că rachetele al-Samud 2 au depăşit cu mai puţin de nouă kilometri raza de acţiune permisă, motivul fiind lipsa sistemelor de ghidaj şi că nu reprezintă o ameninţare care să facă necesară distrugerea lor. "Ar fi nedrept şi de neacceptat de orice standarde ştiinţifice şi de securitate (...). Distrugerea trebuie să aibă la bază un motiv legat de chestiuni de securitate şi pace", a adăugat el. 

"Irakul este un stat suveran. A furnizat toate măsurile de securitate necesare continuării inspecţiilor şi nu dorim ca trupele ONU să se afle sau să-şi exercite influenţa în Irak", a precizat vicepremierul irakian. 

Referindu-se la cererile repetate ale inspectorilor ONU de a-i interoga pe oamenii de ştiinţă irakieni, T. Aziz a promis să-i încurajeze pe aceştia să participe la discuţii, cu condiţia să fie realizate înregistrări ale acestora, negând faptul că înregistrările vor fi folosite ca "acuzaţii politice". 

Vicepremierul irakian a calificat raportul lui H. Blix şi M. ElBaradei referitor la progresul inspecţiilor, drept "pozitiv" şi a declarat că acesta arată "progresul" activităţii inspectorilor. "Părerea mea este aceeaşi cu cea a Consiliului de Securitate, că trebuie să li se acorde timp inspectorilor pentru a-şi realiza misiunea", a precizat T. Aziz, care speră că echipele ONU vor căuta adevărul şi susţine că Irakul va coopera în această direcţie. 

T. Aziz a declarat, răspunzînd acuzaţiilor lui H. Blix şi M. ElBaradei, referitoare la documentaţia incompletă furnizată de Irak în legătură cu programele sale de înarmare, că nu toate activităţile au fost înregistrate integral şi că unele materiale s-au pierdut în războiul din Golf din 1991 şi în urma bombardamentelor conduse de americani din anul 1998. 

 

3. Lucrările summit-ului extraordinar al UE consacrat Irakului 

La 17 februarie a.c., la Bruxelles, a avut loc summit-ul extraordinar al liderilor Uniunii Europene consacrat Irakului, lucrările desfăşurându-se în prezenţa Secretarului general al Naţiunilor Unite, Kofi Annan.

Liderii europeni au ajuns la un consens privind o declaraţie comună referitoare la criza irakiană, în care se arată că "războiul nu este inevitabil", fără a fi exclus un recurs la forţă "ca ultimă soluţie". 

În declaraţie se afirmă că inspectorilor ONU pentru dezarmare "trebuie să li se acorde timpul şi resursele pe care Consiliul de Securitate le consideră ncesare. Totuşi, inspecţiile nu pot continua pe termen nedefinit în absenţa unei cooperări depline a Irakului". 

“Uniunea Europeană reafirmă că este ferm convinsă în legătură cu necesitatea dinamizarii procesului de pace în Orientul Mijlociu şi a soluţionării conflictului israeliano-palestinian", se afirmă în declaraţia comună a "celor 15". "Teroarea şi violenţa trebuie să înceteze, la fel şi colonizarea", au apreciat liderii statelor membre UE, care cer, de asemenea, "aplicarea cât mai repede posibil a foii de parcurs aprobate de cvartetul privind Orientul Mijlociu (Statele Unite ale Americii, Rusia, Uniunea Europeană şi Organizaţia Naţiunilor Unite), ce prevede crearea până în anul 2005 a unui stat palestinian care să coexiste paşnic alături de Israel”.

Kofi Annan a subliniat că şefii inspectorilor ONU în Irak, Hans Blix şi Mohamed ElBaradei, "au cerut Consiliului de Securitate să fie lăsaţi să-şi continue activitatea", iar Consiliul nu a decis nici o dată limită pentru misiunea experţilor. El a făcut un apel către liderii irakieni să respecte rezoluţiile ONU şi să "nu aleagă războiul". 

"Mini-criza din Europa se pare că a fost depăşită", a apreciat preşedintele francez, Jacques Chirac. În ceea ce priveşte continuarea examinării chestiunii irakiene la ONU, preşedintele francez a precizat că ţara sa “nu poate decât să se opună unei alte rezoluţii”, solicitată de Marea Britanie. "Dorim să se ajungă la eliminarea armelor de distrugere în masă din Irak. Recunoaştem faptul că doar Consiliul de Securitate al Naţiunilor Unite are puterea de a lua decizii în acest sens. Ne-am angajat, prin Rezoluţia 1441, pe calea dezarmării prin intermediul inspectorilor, singurii care pot pune capăt acestui proces", a subliniat J. Chirac.

Premierul britanic, Tony Blair, a declarat că Saddam Hussein are o "ultimă şansă de a se dezarma paşnic", după acordul la care au ajuns “cei 15”. "Irakul va fi dezarmat, fie paşnic, fie prin război", a precizat el. “Obiectivul Uniunii Europene rămâne de a se ajunge la o soluţie paşnică a crizei irakiene", a precizat cancelarul G. Schroeder. La rândul său, premierul grec, Costas Simitis, a cărui ţara asigură preşedinţia UE, a apreciat că Irakul nu trebuie să-şi facă "nici o iluzie, (…) timpul trece în defavoarea lui".

 

4. Extinderea europeană - finalizarea textului tratatului de aderare

 

Cele 15 state membre ale Uniunii Europene şi cele zece state candidate invitate să adere în anul 2004 la forul comunitar au finalizat recent textul tratatului de aderare, care reflectă, în ansamblu, ceea ce s-a stabilit la summit-ul UE din decembrie 2002, de la Copenhaga, deşi include şi unele modificări convenite cu respectarea strictă a deciziilor luate cu acel prilej şi care nu au impact în plan financiar.

Ambasadorii “celor 15” au acceptat diversele declaraţii unilaterale pe care viitoarele ţări membre au cerut să fie incluse în tratatul de aderare, dar în egală măsură au convenit asupra unui text comun, care va fi şi el anexat la tratat şi va specifica faptul că respectivele declaraţii unilaterale nu vor putea să presupună, în nici un caz, derogări de la prevederile dreptului comunitar.

După încheierea negocierilor de aderare, în decembrie 2002, multe dintre ţările candidate invitate să adere în 2004 (Polonia, Ungaria, Republica Cehă, Slovacia, Estonia, Lituania, Letonia, Slovenia, Cipru şi Malta) au avut o listă întreagă de chestiuni pentru care doreau să obţină anumite modificări în textul tratatului de aderare. "Cei 15" au respins însă multe dintre aceste solicitări, îndeosebi în cazul Poloniei, care ar fi dorit o serie de modificări substanţiale ale textului iniţial al tratatului, oficialii europeni apreciind că solicitările reprezentanţilor Poloniei se îndepărtau într-o măsură prea mare de la ceea ce s-a convenit la Copenhaga. Totuşi, deşi preşedinţia greacă a UE a exclus posibilitatea oricăror noi modificări ale textului iniţial al tratatului de aderare, unele dintre ţările candidate au obţinut o parte din modificările solicitate, dintre cele fără impact în plan financiar.

Polonia a cerut, de exemplu, includerea în tratatul de aderare a unei declaraţii privind apărarea dreptului la viaţă, ceea ce, practic, ar oferi acestei ţări posibilitatea de a-şi păstra o lege foarte restrictivă care interzice avorturile. Polonia a obţinut, de asemenea, o modificare în sensul scutirii de TVA a anumitor produse agricole. La rândul său, Malta a solicitat scutirea de TVA până în anul 2010, mai ales pentru produsele farmaceutice, Estonia a negociat o perioadă de tranziţie pentru aplicarea cotelor de producţie la produsele lactate, iar Cehia a obţinut adăugarea unui al treilea sortiment de bere pe lista celor subvenţionate, pe care iniţial erau incluse doar două sortimente. Slovenia a obţinut condiţii mai avantajoase în autorizarea produselor farmaceutice, în timp ce Ungaria a insistat pentru o reformulare a textului tratatului privind garanţiile suplimentare la certificarea produselor farmaceutice.

Textul tratatului de aderare urmează să fie tradus atât în cele 11 limbi oficiale din statele membre UE, inclusiv în limba celtică a Scoţiei, dar şi în cele zece limbi oficiale ale ţărilor candidate care vor adera la Uniune în 2004, precum şi în limba turcă, având în vedere că statutul politic final al aderării Ciprului, încă divizat între ciprioţii greci şi ciprioţii turci, este încă neclar.

Statele candidate invitate să adere la UE în anul 2004, cărora li s-a transmis deja textul tratatului, urmează să comunice observaţiile lor liderilor europeni de la Bruxelles. Comisia Europeană urmează să-şi exprime punctul de vedere asupra proiectului de tratat la 19 februarie 2004, iar la 20 februarie, documentul va fi supus spre aprobare Parlamentului European. Votul final este anunţat pentru data de 9 aprilie 2004, urmând ca la 11-12 aprilie textul să fie adoptat de către Consiliul European, iar la 16 aprilie, la Atena, să aibă loc ceremonia semnării tratatului. Acesta nu va intra însă în vigoare decât după ratificarea lui de către ţările viitoare membre ale Uniunii extinse. Dacă unul dintre viitoarele noi state membre nu va ratifica tratatul, s-ar autoexclude automat de pe lista ţărilor ce vor intra în Uniune în 2004. În schimb, dacă doar unul dintre actualele state membre nu va ratifica tratatul de aderare, întregul proces al extinderii către estul continentului riscă să fie pus sub semnul întrebării.

